text:  Kedysi, bol som ešte malý, som si myslel, že je to majstrovsky hutná záležitosť ochromujúcej sily, ale po opätovnom pozretí po rokoch, keď už som za sebou mal aj predlohu, musel som hodne ubrať. Aj keď rozhodne nie som z tých, čo žiadajú otrocky presné prepisy literatúry do filmu a vôbec mi nevadí, keď si filmári vytvoria celkom vlastnú verziu, Kubrick to tu veľmi netrafil. Odmietol Kingov scenár, ale jeho vlastný je strašne zmätený a nesúdržný. Vôbec nechápem, načo si necháva celú kopu atraktívnych motívov z knihy, ak väčšinu z nich necháva absolútne nedoriešených. Načo je tam mŕtva žena vo vani, keď sa o nej absolútne nič nedozvieme ? Keď jej zásah do deja nemá ani nijaký význam pre posun dopredu či vyhrotení vzťahu medzi Torranceovými ? To je ďalšia vec. Kubricka zaujíma, podobne ako v iných jeho filmoch, model nefunkčnej rodiny, ale v OSVIETENÍ, kde má k tomu na základe predlohy to najlepšie východisko, to vôbec nevidno. Vôbec nerieši vzájomné vzťahy medzi Torranceovcami a ani ich veľmi neukazuje, všetkých troch vidíme zväčša osamote, ako pobehujú po prázdnych priestoroch a šalejú, alebo sa desia. Kým u Kinga sú totiž hlavnými hrdinami ľudia, u Kubricka je to hotel samotný, priestor, architektúra a dizajn, v ktorých sa ľudské postavy pohybujú. Kniha je zovretým, logicky vystavaným majsterštykom, film vyznieva len ako jedna z epizód v histórií strašidelného hotela, a to epizód nedoriešených. Akoby sme sa až v pokračovaní mali dozvedieť viac. Pretože tu sa z histórie toho prekliateho miesta dozvieme iba vágny fakt, že bol postavený na starom indiánskom pohrebisku.  Nevysvetľovať má možno budiť atmosféru tajomnosti, to by ale omnoho lepšie fungovalo, keby divák atmosféru opustenosti a totálnej izolácie vnímal aj na základe niečoho iného ako prázdnych priestorov hotela. OSVIETENIE by mohlo skvele fungovať ako obraz Jackovho šialenstva, keby podivné postavy napokon neuvidela aj Wendy. Zbytočne, lebo Kubrick si tým iba pridáva ďalšiu mínu do beztak chatrnej konštrukcie. O hysterickom výkone jej podivne nepríťažlivej predstaviteľky ani nehovorím, podobne ako už viackrát tu spomínanej premene Jacka Nicholsona. Viem, že je trestuhodné takto si dovoliť na majstra Kubricka, ale v OSVIETENÍ má predsa len príliš veľa nepekných prešľapov na to, aby som ich len tak mohol ignorovať. Neviem kde sa stala chyba. Žeby film nejak fatálne zostrihalo štúdio ? Neviem o tom. Nech si hovorí kto chce, čo chce o zásadnom - až intelektuálnom - diele filmového hororu, Kubrickovo OSVIETENIE skôr zásadne zlyháva v niektorých dôležitých veciach ako intelektuálnych, tak hororových. A to nielen v porovnaní s prekvapivou predlohou, pri ktorej ma mrazilo rozhodne viac a konštantne. Ani by mi pravdaže nenapadlo popierať mimoriadne filmové kvality na úrovni obrazu a zvuku, hudby, kamery a výpravy, no ani ony, ani roztomilý Danny a psychotický už potom pre mňa celok nezachránia. Rovnako ako ten dokonale fascinujúci záber valiacej sa krvi. Ten bol s dvojčatami a Jackom vo dverách ostatne jediný, ktorý mi z detstva z tohoto filmu nezmazateľne uviazol v pamäti.
item_title: Osvícení
item_directors: Stanley Kubrick
item_screenwriters: Stanley Kubrick Diane Johnson
item_cast: Jack Nicholson Shelley Duvall Danny Lloyd Scatman Crothers Barry Nelson Philip Stone Joe Turkel Anne Jackson Tony Burton Lia Beldam Vivian Kubrick Billie Gibson Lisa Burns Louise Burns Barry Dennen David Baxt Manning Redwood Bunny Seaman George Holdcroft Peter McNamara